Hevesi Ákos (Kismarja, 1884. július 9. – Chimillas, 1937. július 12.) gazdatiszt, a Forradalmi Kormányzótanács tagja.

Élete 
Dr. Hevesi Vilmos (korábban Heck Bernát) orvos és Wachsmann Lenke fiaként született izraelita vallásúként, családjával 1889. augusztus 7-én áttért a református hitre. A gimnázium elvégzése után a kolozsmonostori gazdasági főiskolára iratkozott be. Ennek befejezése után tanulmányútra ment Németországba, ahol szakmai ismeretszerzés mellett megismerkedett a szocialista eszmeáramlatokkal is. Visszatérte után gazdatisztként működött. 1907-ben a nagyváradi törvényszék 2 év 6 hónap fegyházra ítélte halált okozó súlyos testi sértés vétsége miatt. 1909-ben belépett az MSZDP-be. 1916-ban behívták, s az olasz frontra került, összesen két évet szolgált. Az őszirózsás forradalom idején a Földmunkások és Kisgazdák Országos Szövetségének csoporttitkára, 1919 elején belépett a Kommunisták Magyarországi Pártjába, s bekapcsolódott a szövetkezeti agitációba: a Buza Barna-féle földreform-tervezet ellenében a termelőszövetkezetek létesítése mellett tette le voksát. 1919 februárjában Hamburger Jenő, mint földművelésügyi államtitkár őt bízta meg a téeszesítés tervének elkészítésével. A Magyarországi Tanácsköztársaság idején tervei alapján kezdték meg a termelőszövetkezetek létesítést. Megbízták a Földművelésügyi Népbiztosság szövetkezeti osztályának irányításával, majd helyettes népbiztossá nevezték ki a Földművelésügyi Népbiztosságnál. 1919. április 30-án Budapesten, az Erzsébetvárosban házasságot kötött a balmazújvárosi születésű Wertheimer Hermina tejcsarnok kezelővel, Wertheimer Mór és Kohn Fanni lányával. Belépett a Vörös Hadseregbe, s a II. hadtestnél szolgált. Később Székesfehérvár városparancsnokaként működött, illetve Fejér megye katonai biztosa lett. A bukás után 1919. augusztus 23-án délután letartóztatták. Több mint 4 pere volt, amelyekben  felségsértéssel, lázadással, személyes szabadság megsértésével, zsarolással, izgatással és emberöléssel vádolták. A Budapesti Törvényszék 1920 szeptember havában 10 évi fegyházra ítélte, ám a fogolycsere-akciónak köszönhetően 1922-ben Szovjet-Oroszországba került. Itt először a Kominternben működött, majd a Paraszt Internacionálé agitációs és propagandaosztályának lett vezetője, később pedig a szervezet alelnökeként működött. Dolgozott a Nemzetközi Agrártudományi Intézetben is. 1929-ben Berlinbe ment, s 1933-ig itt élt. Ekkortájt könyvírással, cikkírással kereste meg kenyerét. Részt vett a spanyol polgárháborúban, egyes források szerint Neibung Pál, más források szerint Tar Ákos néven. Részt vett a katonák kiképzésében, a "Rákosi zászlóalj" megszervezésében, amelynek parancsnokaként is harcolt. Később a Nemzetközi Brigád magyar zászlóaljának parancsnoka lett, ám a huescai harcokban elesett.

Jegyzetek

Források 
 Váry Albert: A vörös uralom áldozatai Magyarországon. Budapest, [é. n.], HOGYF EDITIO. 
 
 HU BFL - VII.102.a - fogoly - 1920 - 3336
 
 Tetteikben élnek. Székesfehérvár, 1984, MSZMP Fejér megyei bizottsága.

További információk 
 R. Gilicz Márta: Ifjúságunk példaképei. Válogatott bibliográfia a magyar munkásmozgalom nagy harcosairól. Bp., Fővárosi Szabó Ervin Könyvtár, 1965.
 
 Magyar életrajzi lexikon I-II. Főszerk. Kenyeres Ágnes. Bp., Akadémiai Kiadó, 1967-1969.
 A szocialista forradalomért (Budapest, Kossuth Könyvkiadó, 1975.)
 Magyar önkéntesek a spanyol nép szabadságharcában (Budapest, 1959.)
 Földes Péter: Madridi induló (Budapest, Móra Ferenc Kiadó, 1961.)
 Csatári József: A spanyol barikádokon. (Egy magyar önkéntes visszaemlékezése. Budapest, Zrínyi Könyvkiadó, 1961.)
 A munkásmozgalom Fejér megyei története 1919–1919. (Tanulmányok, Dokumentumok. Székesfehérvár, 1919.)
 Magyar Szocialista Munkáspárt Fejér megyei Bizottság Archívuma 49. fond. V.Gy./H.

Levéltári anyagok 
 HU BFL - VII.5.c - 7140 - 1920
 HU BFL - VII.18.d - 13/7496 - 1919
 HU BFL - VII.18.d - 13/2397 - 1919
 HU BFL - VII.18.d - 13/3849 - 1919
 HU BFL - VII.18.d - 13/3383 - 1920

1884-ben született személyek
1937-ben elhunyt személyek
Zsidó származású magyarok
Az MSZDP korábbi tagjai
KMP-tagok
A Magyarországi Tanácsköztársaság népbiztosai
Magyar mezőgazdászok
A spanyol polgárháború résztvevői
A szovjet–magyar fogolycsere-akció kicseréltjei
Magyarországon bebörtönzött baloldali személyek (1919–1945)